Circuitus Franciae 2011
Circuitus Franciae 2011 est nonagensimus octavus circuitus Franciae. Coepit certamen die 2 Iulii in prima statione 180 km ad Passage du Gois, et in Campis Elysiis Lutetiae die 24 Iulii finivit. Omne circuitus anni 2011 iter die 19 Octobris 2010 nuntiatum est. In certamine anni 2011 maxima opera Alpibus, sicut anno 2010 Pyrenaeis, impensa est, in commemoratione centesimi festi anniversarii illorum primo in circuitu visitatorum cacuminum. Col du Galibier bis per certamen visitatum est, et terminus stationis duodevicensimae fuit primus apud iugum, 2645 m super maris aequor. Hic terminus fuit altissimus huius certaminis, adeo altior quam terminus Col du Granon (2413 m, prope Serre Chevalier) per Circuitum Franciae 1986 (statio 17). Cadel Evans Australianus victoriam reportavit, ductu in certamine temporis singulari die paenultimo capto. Ipse est primus Australianus, etenim primus eques ex Hemisphaerio Australi, qui cursus certamen vicit, praeterea, anno tricensimo quarto aetatis suae, veterrimus post secundum bellum mundanum. Andreas Schleck Luxemburgensis tertio anno continuo fuit secundus; Franciscus Schleck frater, tertius. Marcus Cavendish Monensis fuit primus classificationis punctorum victor Britannicus, et Samuel Sánchez Hispanus categoriam montium reportavit.